b'\n_START_ARTICLE_\nZaporo\xc5\xa1ka Se\xc4\x8d\n_START_SECTION_\nEtimologija besed se\xc4\x8d in ko\xc5\xa1\n_START_PARAGRAPH_\nSe\xc4\x8d v o\xc5\xbejem pomenu je pomenila utrdbo, v kateri so stali cerkev, kmetijska poslopja in stanovanjske hi\xc5\xa1e. Beseda se\xc4\x8d izvira iz besed s\xd1\xa3kti, vys\xd1\xa3kat, ki pomenita sekati ali posekati in namiguje na o\xc5\xa1iljene kole palisade, s katero je bila obdana utrdba. Namesto naziva se\xc4\x8d se v\xc4\x8dasih uporablja tudi naziv palanka._NEWLINE_Se\xc4\x8d je bila sredi\xc5\xa1\xc4\x8de dejavnosti in vodenja vseh voja\xc5\xa1kih zadev in prebivali\xc5\xa1\xc4\x8de vseh glavnih koza\xc5\xa1kih \xc4\x8dastnikov v spodnjem toku Dnjepra._NEWLINE_Pogosto ali namesto besede Se\xc4\x8d se je uporabljala beseda Kos. Za Zaporo\xc5\xbece je Se\xc4\x8d pomenila predvsem njihovo stalno vojsko, medtem ko je beseda Kos pomenila tudi rezerviste oziroma cel voja\xc5\xa1ki tabor na vojnem pohodu. Z besedo ko\xc5\xa1 so kozaki imenovali tudi organ voja\xc5\xa1ke uprave, ki je po veljavnih zakonih urejal \xc5\xbeivljenje v taboru in sprejemal glavne odlo\xc4\x8ditve.\n_START_SECTION_\nOzadje\n_START_PARAGRAPH_\nZaporo\xc5\xa1ka Se\xc4\x8d je nastala kot na\xc4\x8din obrambe slovanskega prebivalstva pred pogostimi in uni\xc4\x8dujo\xc4\x8dimi pohodi Krimskih Tatarov, na katerih so polovili ve\xc4\x8d sto tiso\xc4\x8d Ukrajincev, Belorusov in Poljakov in jih prodali kot su\xc5\xbenje v Osmansko cesarstvo in na Srednji Vzhod. Pohode so imenovali\xc2\xa0\xc2\xbb\xc5\xbeetev stepe\xc2\xab._NEWLINE_Ukrajinci so spoznali, da imajo kot posamezniki zelo malo mo\xc5\xbenosti za pre\xc5\xbeivetje, zato so organizirali samoobrambno vojsko \xe2\x80\x93 kozake, ki so bili dovolj mo\xc4\x8dni, da so ustavili tatarske horde. S\xc4\x8dasoma so za\xc4\x8deli vra\xc4\x8dati udarce in napadati Tatare in Turke. Na pohodih po \xc4\x8drnomorski obali niso samo plenili bogatih naselij, ampak so tudi osvobajali svoje zasu\xc5\xbenjene sonarodnjake.\n_START_SECTION_\nUstanovitev\n_START_PARAGRAPH_\nPrvi podatki o pojavu kozakov ob spodnjem Dnjepru so s konca 15. stoletja, \xc4\x8deprav so se verjetno pojavili \xc5\xbee prej._NEWLINE_Prvi podatek o ustanovitvi koza\xc5\xa1kega voja\xc5\xa1kega tabora ob spodnjem Djepru je leta 1489 zapisal poljski kronist Martin Belsky. Po njegovih podatkih so se kozaki v poletnih mesecih ukvarjali z ribolovom na brzicah Dnjestra, lovom in \xc4\x8debelarstvom, pozimi pa so se od\xc5\xa1li v bli\xc5\xbenja mesta (Kijev, \xc4\x8cerkas in druga). Na utrjenem otoku so pustili nekaj kozakov, oboro\xc5\xbeenih s hladnim in strelnim oro\xc5\xbejem in topovi. Iz zapisov je mogo\xc4\x8de sklepati, da se je to dogajalo verjetno v 1530. letih. Podatek potrjujejo raziskave V.A. Golobuckega.\n_START_SECTION_\nHorti\xc5\xa1ka utrdba \xe2\x80\x93 prototip Zaporo\xc5\xa1ke Se\xc4\x8di\n_START_PARAGRAPH_\nVolinski knez Dmitrij Vi\xc5\xa1nevecki je leta 1552 na otoku Mala Hortica (Bajda) zgradil leseno utrdbo, katero je Dmitrij Javornicki poimenoval Horti\xc5\xa1ka Se\xc4\x8d. Trdnjava je stala nedale\xc4\x8d od pa\xc5\xa1nikov Krimskega kanata._NEWLINE_Poljsko-litovska Republika obeh narodov pri gradnji utrdbe ni sodelovala. Zgrajena je bila iz osebnih sredstev Dmitrija Vi\xc5\xa1neveckeg, ki se je kot sorodnik ruskega carja Ivana Groznega naslonil rusko sfero. Iz Horti\xc5\xa1ke Se\xc4\x8di je leta 1556 organiziral akcijo zaporo\xc5\xa1kih kozakov, ki je bila del velike voja\xc5\xa1ke operacije ruske vojske pod poveljstvom diakona Matveja R\xc5\xbeevskega proti Krimskemu kanatu. Kozaki so zatem organizirali samostojen pohod, na katerega so Tatari leta odgovorili z napadom na Malo Hortico. Utrdbo so po dolgem obleganju osvojili in uni\xc4\x8dili._NEWLINE_Vi\xc5\xa1nenecki je s svojimi kozaki leta 1558 stopil v slu\xc5\xbebo carja Ivana IV. Vasiljevi\xc4\x8da in dobil v fevd mesto Beljev v sedanji Tulski oblasti in zemljo v okolici Moskve. V zameno je moral prise\xc4\x8di zvestobo ruskemu carju._NEWLINE_Po njegovi smrti se je na utrdbo pozabilo, ideja o obrambi kozakov pred Tatarom pa se je ohranila. Ob spodnjem Dnjepru so se za\xc4\x8deli pojavljati dobro utrjeni koza\xc5\xa1ki tabori \xe2\x80\x93 Zaporo\xc5\xa1ka Se\xc4\x8d.\n_START_SECTION_\nOrganizacija in dru\xc5\xbeba\n_START_PARAGRAPH_\nZaporo\xc5\xa1ko skupnost je vodila Se\xc5\xa1ka Rada, ki je izvolila ko\xc5\xa1 atamana, vodjo skupnosti in poveljnika koza\xc5\xa1ke vojske. Atamanu so pri upravljanju skupnosti pomagali glavni tajnik (pisar), vrhovni sodnik in glavni arhivar. Med voja\xc5\xa1kimi operacijami je imel ataman neomejeno oblast in podporo svojega \xc5\xa1taba in vojnega sveta. Odlo\xc4\x8dal je sporazumno s se\xc5\xa1ko Rado (skup\xc5\xa1\xc4\x8dino), ki nekaterih hetmanov in drugih vodij, na primer Bogdana Hmeljnickega, ni podpirala._NEWLINE_Nekateri viri Zaporo\xc5\xa1ko Se\xc4\x8d imenujejo Koza\xc5\xa1ka republika, ker je vrhovna oblast pripadala skup\xc5\xa1\xc4\x8dini vseh njenih \xc4\x8dlanov, na kateri so izvolili svoje vodje \xe2\x80\x93 stare\xc5\xa1ine. Kozaki so tvorili skupnost (gromada), sestavljeno iz kurinov, osnovnih voja\xc5\xa1kih enot, ki so \xc5\xa1tele ve\xc4\x8d sto kozakov. Kr\xc5\xa1itve discipline, na primer tatvine, vodenje \xc5\xbeensk v Se\xc4\x8d in u\xc5\xbeivanje alkohola med voja\xc5\xa1kimi operacijami, je strogo kaznovalo koza\xc5\xa1ko vojno sodi\xc5\xa1\xc4\x8de. Za upravo Se\xc4\x8di in \xc5\xa1ole za versko in posvetno izobra\xc5\xbeevanje otrok je bila poobla\xc5\xa1\xc4\x8dena Pravoslavna cerkev._NEWLINE_Prebivalstvo Se\xc4\x8di je imelo tudi svojo kozmopolitsko komponento. Razen Ukrajincev so v njej \xc5\xbeiveli tudi Moldavci, Tatari, Poljaki, Litovci, Judje in Rusi in ve\xc4\x8d drugih entitet. Dru\xc5\xbebena struktura je bila zapletena. Sestavljena je bila iz revnega prebivalstva, bojarjev, poljskega plemstva (\xc5\xa1lahta), trgovcev, kmetov, izob\xc4\x8dencev, su\xc5\xbenjev, pobeglih s s tur\xc5\xa1kih galej, in pobeglih tla\xc4\x8danov. Nekateri, ki jih dru\xc5\xbeba ni sprejela, so ustanavljali svoje bande in se tudi razgla\xc5\xa1ali za kozake. Po uporu Bogdana Hmeljnickega so tak\xc5\xa1ne zdru\xc5\xbebe ve\xc4\x8dinoma izginile in se vklju\xc4\x8dile v Hetmanat.\n_START_SECTION_\nVojska in vojskovanje\n_START_PARAGRAPH_\nKoza\xc5\xa1ka vojska je imela razen lahke konjenice tudi veliko ladjevje hitrih lahkih ladij. Njihovi vojni pohodi so bili usmerjeni predvsem proti bogatim naseljem Osmanskega cesarstva in Krimskega kanata ob \xc4\x8crnem morju. Ve\xc4\x8dkrat so pri\xc5\xa1li vse do Istanbula in Trabzona.'